Predkladacia správa

Koncepcia účasti SR v civilnom krízovom manažmente EÚ je na rokovanie vlády SR predkladaná ministrom zahraničných vecí SR na základe uznesenia vlády SR č. 1070/2004. 
Budovanie civilných, ako aj vojenských kapacít pre uskutočňovanie misií krízového manažmentu sa stalo prioritnou oblasťou európskej bezpečnostnej a  obrannej politiky EÚ a SR musí a chce, ako jej členská krajina, adekvátne svojím možnostiam a politicko-bezpečnostným záujmom, prispievať k tomuto úsiliu. 
Zámerom koncepcie je navrhnúť také postupy, ktoré umožnia SR reagovať na požiadavky EÚ a medzinárodných organizácií v oblasti vysielania expertov SR do misií civilného krízového manažmentu. Koncepcia zároveň pomenúva a zohľadňuje stav a možnosti, ktorými SR disponuje. 
Predkladaný materiál má za cieľ:
-	informovať vládu SR o aktuálnych problémoch účasti SR v misiách civilného krízového manažmentu;
-	navrhnúť možné riešenia s cieľom odstrániť kľúčové nedostatky pri zabezpečovaní primeranej a kvalitnej účasti SR v civilnom krízovom manažmente EÚ;
-	navrhnúť spôsob získavania expertov, definovať požiadavky, ktoré na nich musia byť kladené a vytvoriť systém ich evidencie príslušnými rezortmi;
-	informovať o súčasnom spôsobe financovania misií civilného krízového manažmentu.
Materiál predpokladá vytvorenie podmienok pre vedenie evidencie expertov civilného krízového manažmentu príslušnými rezortmi, ako aj ich zapájania do programov výcviku EÚ. Centrálna evidencia expertov bude vedená Ministerstvom zahraničných vecí SR a bude pravidelne v polročných intervaloch aktualizovaná. 
Koncepcia účasti SR v civilnom krízovom manažmente EÚ nemá finančný, ekonomický, environmentálny vplyv, vplyv na zamestnanosť ani podnikateľské prostredie. 
Materiál prešiel medzirezortným pripomienkovým konaním a je na rokovanie vlády SR predkladaný bez rozporov.